Centurion-tiener kritiek beseer toe motorfiets haar trefArgieffoto ŉ 14-jarige skolier van Centurion in Gauteng is in ŉ kritieke toestand nadat ŉ motorfietsryer haar getref het. “Die tref-en-trapongeluk het op die hoek van Cradocklaan en Potgieterweg in Lyttelton Manor plaasgevind,” het Santi Steinmann, woordvoerder van Netcare 911, in ŉ verklaring gesê. Volgens ooggetuies wou die meisie glo die straat oorsteek toe die motorfiets haar getref het. “Sy het langs die pad gelê toe paramedici by die toneel opgedaag het,” het Steinmann bygevoeg. “Sy het kritieke beserings opgedoen. Sy is dringend na ŉ hospitaal geneem.” Die polisie stel ondersoek in. Die verkeer is nie ontwrig deur die ongeluk nie.